## Pravilnik o sadržaju godišnjeg plana istraživanja, postupku ishođenja odobrenja za istraživanje te sadržaju izvješća o izvršenim istraživanjima mineralnih sirovina

### NN 34/1991 (16.7.1991.), Pravilnik o sadržaju godišnjeg plana istraživanja, postupku ishođenja odobrenja za istraživanje te sadržaju izvješća o izvršenim istraživanjima mineralnih sirovina

# MINISTARSTVO ENERGETIKE I INDUSTRIJE

Na temelju članka 29. Zakona o rudarstvu ("Narodne novine",
br. 27/91) te članka 91. Zakona o upravi ("Narodne novine", br.
16/78, 50/79, 29/85, 48/85, 41/90 i 47/90) ministar energetike i industrije
donosi

## PRAVILNIK

### o sadržaju godišnjeg plana istraživanja, postupku ishođenja odobrenja za istraživanje te sadržaju izvješća o izvršenim istraživanjima mineralnih sirovina

I. GODIŠNJI PLAN ISTRAŽNIH RADOVA

Članak 1.

Rudarsko poduzeće i samostalni poduzetnik koji eksploatiraju mineralne
sirovine dužni su najkasnije do 15. ožujka izraditi godišnji plan istraživanja
mineralnih sirovina po istražnim prostorima i eksploatacionim poljima i
dostaviti ga organu uprave nadležnom za poslove rudarstva.

Članak 2.

U godišnjem planu istraživanja mineralnih sirovina treba posebno navesti:

- mineralnu sirovinu koja se planira istraživati;

- iznos financijskih sredstava koja će se izdvojiti za istraživanje
mineralnih sirovina na osnovi odredbe članka 13. stavka 2. Zakona o rudarstvu;

- iznos financijskih sredstava koja će se osigurati iz drugih izvora
i utrošiti u istraživanje mineralnih sirovina;

- lokalitete u istražnim prostorima i eksploatacionim poljima na kojima
će se obavljati istraživanje mineralnih sirovina;

- podrobni opis (po vrsti, obimu i lokalitetima) planiranih istražnih
radova.

II. ODOBRENJE ZA ISTRAŽlVANJE

Članak 3.

Odobrenje za istraživanje mineralnih sirovina izdaje organ uprave nadležan
za poslove rudarstva na osnovi podnesenog zahtjeva.

Članak 4.

U zahtjevu za odobrenje istraživanja mineralnih sirovina potrebno je
navesti:

- mineralnu sirovinu koja se namjerava istraživati;

- geografski položaj, veličina i naziv istražnog prostora;

- program istražnih radova po vrsti i obimu sa troškovnikom te detaljni
plan radova koji će se izvesti u prvoj godini istraživanja;

- stručne radnike i opremu s kojom će podnositelj zahtjeva izvesti rudarske
istražne radove;

- iznos potrebnih financijskih sredstava za izvođenje planiranih istražnih
radova te način njihovog osiguranja.

Zahtjevu za izdavanje odobrenja potrebno je priložiti:

- izvod iz sudskog registra odnosno izvod iz registra radnji iz kojeg
je vidljivo da je podnositelj zahtjeva registriran za izvođenje rudarskih
istražnih radova, odnosno za eksploataciju mineralnih sirovina;

- tri primjerka topografske karte šireg područja istraživanja mjerila
1: 25.000 (ili većeg) s ucrtanim istražnim prostorom i navedenim koordinatama
vršnih točaka kojima je istražni prostor jednoznačno određen;

- geološku ili drugu dokumentaciju o mogućnosti postojanja mineralne
sirovine u istražnom prostoru;

- mišljenje općinskog organa za poslove rudarstva o opravdanosti istraživanja
mineralne sirovine s obzirom na gospodarske i prostorne planove općine.

Članak 5.

Prije izdavanja odobrenja za istraživanje mineralnih sirovina organ
uprave nadležan za poslove rudarstva kome je podnesen zahtjev za izdavanje
odobrenja održat će javnu raspravu.

O održavanju javne rasprave obavještavaju se organi i poduzeća koja
gospodare ili imaju na zatraženom istražnom prostoru svoje objekte, a kad
se radi o izdavanju odobrenja za istraživanje mineralnih sirovina iz članka
3. točke 1. do 6. Zakona o rudarstvu o održavanju javne rasprave obavještava
se i organ uprave nadležan za poslove rudarstva one općine na čijem će
se području obavljati istraživanje.

Općinski organ uprave nadležan za poslove rudarstva izvjesit će zaključak
o održavanju javne rasprave na oglasnoj ploči općine.

Članak 6.

Na javnoj raspravi razmotrit će se svi podneseni zahtjevi za odobrenje
istraživanja, na zatraženom istražnom prostoru, koji budu izrađeni u skladu
s odredbom članka 4. ovoga pravilnika.

Članak 7.

O predmetu javne rasprave vodi se zapisnik.

Predstavnici organa ili poduzeća koja gospodare ili imaju na zatraženom
istražnom prostoru svoje objekte sudjeluju u određivanju uvjeta odnosno
ograničenja uz koja se mogu istraživati mineralne sirovine.

Ako predstavnik organa ili poduzeća iz stavka 2. ovoga članka nije u
mogućnosti na javnoj raspravi odrediti uvjete ili ograničenja, dužan ih
je dostaviti u pisanom obliku sazivaču rasprave u roku 15 dana.

Zapisnik sa javne rasprave pohranjuje se u zbirci isprava koja se zasniva
za predmetni istražni prostor.

Članak 8.

Ako zahtjev za izdavanje odobrenja za istraživanje iste mineralne sirovine
na istom prostoru za istraživanje podnesu dva ili više rudarskih poduzeća
ili samostalna poduzetnika odobrenje će se izdati onom poduzeću ili samostalom
poduzetniku za koga se ocijeni da osigurava uspješnije istraživanje.

Ako zahtjev za izdavanje odobrenja za istraživanje mineralnih sirovina,
na prostorima za istraživanje koji graniče s njihovim eksploatacionim poljem,
podnese rudarsko poduzeće ili samostalni poduzetnik radi obnavljanja i
održavanja rezervi tih sirovina, odobrenje će se izdati tom rudarskom poduzeću
odnosno samostalnom poduzetniku.

Članak 9.

Ako se zahtjev za izdavanje odobrenja za istraživanje mineralnih sirovina
na određenom prostoru odnosi na mineralne sirovine koje su od većeg općeg
interesa od mineralnih sirovina za koje je već izdano odobrenje za istraživanje,
Ministarstvo energetike i industrije može rješenjem odrediti da poduzeće
ili samostalni poduzetnik koji su ranije dobili odobrenje za istraživanje,
obustave radove na tom istražnom prostoru, ako se ta istraživanja ne mogu
istodobno nesmetano obavljati.

Smatrat će se da su određene mineralne sirovine od većeg općeg interesa
ako u Republici Hrvatskoj postoji nedostatak tih sirovina, ako je njihova
gospodarska korist znatno veća od gospodarske koristi mineralnih sirovina
za koje je već izdano odobrenje za istraživanje ili ako u pogledu tih sirovina
postoje potrebe zbog obrane zemlje.

U slučaju iz stavka 1. ovoga članka poduzeće ili samostalni poduzetnik
koji je dobio odobrenje za istraživanje, dužan je poduzeću odnosno samostalnom
poduzetniku, koji je morao obustaviti radove, naknaditi svrhovito uložena
sredstva u istražne radove.

Ako ne dođe do sporazuma o naknadi iz stavka 3. ovoga članka, poduzeće
odnosno samostalni poduzetnik koji je morao obustaviti radove može podnijeti
tužbu nadležnom sudu radi naknade.

Članak 10.

Odobrenje za istraživanje može se izdati i na prostoru za koji je odobreno
eksploataciono polje, ako se istraživanje odnosi na mineralne sirovine
koje se ne eksploatiraju i ako se istražnim radovima neće ometati radovi
na eksploataciji.

Članak 11.

Za isti istražni prostor mogu se izdati dva ili više odobrenja za istraživanje
ako se odnose na različite mineralne sirovine i ako na tom prostoru postoji
mogućnost nesmetanog istraživanja za dva ili više rudarska poduzeća ili
samostalna poduzetnika.

Poduzeća ili samostalni poduzetnici koji izvode istražne radove na istom
istražnom prostoru usklađuju svoje radove međusobnim dogovorom.

Ako ne dođe do dogovora, rudarsko poduzeće ili samostalni poduzetnik
koji je kasnije dobio odobrenje za istraživanje dužan je do konačnog rješenja
Ministarstva energetike i industrije svoje radove izvoditi tako da ne ometa
radove rudarskom poduzeću ili samostalnom poduzetniku koji je prije dobio
odobrenje.

Članak 12.

Rješenje kojim se odobrava istraživanje mineralnih sirovina sadrži:

- tvrtku rudarskog poduzeća odnosno ime samostalnog poduzetnika kojemu
je odobreno istraživanje;

- mineralnu sirovinu koja će se istraživati;

- naziv istražnog prostora;

- granice i veličinu istražnog prostora;

- najmanji opseg i vrstu istražnih radova koje se mora izraditi;

- količinu mineralnih sirovina koje se mogu vaditi radi tehnoloških
ispitivanja i utvrđivanja uvjeta eksploatacije;

- uvjete i ograničenja kojih se mora nositelj prava istraživanja pridržavati
pri izvođenju istražnih radova;

- dan do kojeg se mora započeti s istraživanjem;

- rok važenja odobrenja;

- naziv organa i poduzeća kojima se mora prijaviti početak radova na
istraživanju;

- rokove za podnošenje izvješća o istraživanju.

Članak 13.

Odobrenje za istraživanje na pojedinom istražnom prostoru daje se na
rok od najviše tri godine.

U slučaju razloga "više sile" važenje odobrenja za istraživanje
može se produžiti još za godinu dana.

Članak 14.

Po isteku roka iz članka 13. ovoga pravilnika, ako nisu izvršeni planirani
istražni radovi, nositelj odobrenja za istraživanje gubi pravo istraživanja
na tom istražnom prostoru u naredne dvije godine.

Članak 15.

Veličina istražnog prostora određuje se prema:

- opsegu planiranih istražnih radova na osnovi kojih se mogu utvrditi
rezerve mineralne sirovine najmanje C kategorije;

- iznosu raspoloživih financijskih sredstava;

- obavezi da se planirani istražni radovi izvrše najkasnije u roku iz
članka 13. stavka 1. ovoga pravilnika.

Članak 16.

Na istražnom prostoru na kojem je raniji nositelj odobrenja izgubio
pravo istraživanja može se odobriti istraživanje iste mineralne sirovine
drugom rudarskom poduzeću ili samostalnom poduzetniku.

Rudarsko poduzeće ili samostalni poduzetnik koji je kasnije dobio odobrenje
za istraživanje dužan je nadoknaditi svrhovito uložena sredstva u istraživanje
rudarskom poduzeću odnosno samostalnom poduzetniku koji je ranije bio nositelj
prava istraživanja.

Članak 17.

Nadležni organ uprave za poslove rudarstva odbit će zahtjev za izdavanje
odobrenja za istraživanje mineralnih sirovina:

- ako podnositelj zahtjeva nije registriran za obavljanje istraživanja
ili eksploatacije mineralnih sirovina;

- ako podnositelj zahtjeva ne raspolaže potrebnim stručnim radnicima
za istraživanje određene mineralne sirovine;

- ako podnositelj zahtjeva ne posjeduje potrebna financijska sredstva
za istraživanje;

- ako je drugom rudarskom poduzeću ili samostalnom poduzetniku već izdano
odobrenje za istraživanje iste mineralne sirovine na istom istražnom prostoru;

- ako bi se istražnim radovima ometala ili ugrožavala eksploatacija
mineralne sirovine na susjednom eksploatacionom polju.

Članak 18.

Troškove održavanja javne rasprave iz članka 2. stavka 1. ovoga pravilnika
snosi podnositelj zahtjeva za odobrenje istraživanja.

Pozvani učesnici javne rasprave imaju pravo naknade stvarnih troškova
boravka i putnih troškova javnim prijevoznim sredstvom na mjesto održavanja
rasprave.

Troškove iz stavka 2. ovoga članka dužan je podmiriti podnositelj zahtjeva
za odobrenje istraživanja najkasnije na dan održavanja rasprave.

III. IZVJEŠĆE O IZVRŠENIM ISTRAŽNIM RADOVIMA

Članak 19.

Rudarsko poduzeće i samostalni poduzetnik dužni su najkasnije do 15.
veljače dostaviti organu uprave nadležnom za poslove rudarstva izvješće
o izvršenim istražnim radovima u prethodnoj godini.

Izvješće iz stavka 1. ovoga članka podnosi se za svaki istražni prostor
i eksploataciono polje posebno.

Članak 20.

U izvješću iz članka 19. ovoga pravilnika potrebno je navesti:

- izvršene istražne radove sa naznačenim njihovim položajem na karti
pogodnog mjerila;

- iznos uloženih financijskih sredstava u istražne radove;

- vrijednost vlastitih radova i usluga izvedenih za potrebe istraživanja
mineralne sirovine;

- kratak pregled rezultata istraživanja i zaključak o svrhovitosti daljnjih
istraživanja;

- podrobno obrazloženje u slučaju da su po opsegu izvedeni manji istražni
radovi od utvrđenih u odobrenju za istraživanje.

Članak 21.

Po završetku istraživanja na odobrenom istražnom prostoru ili proteka
roka iz članka 13. ovoga pravilnika izrađuje se završno izvješće o istraživanju.

Završno izvješće treba sadržavati:

- podrobni opis svih izvršenih istražnih radova naznačenih na topografskoj
karti mjerila 1:5000 ili većeg;

- karakteristike ležišta mineralnih sirovina i pratećih stijena;

- kvalitetu (kakvoću) korisne mineralne sirovine sa kemijskim, fizikalnim
ili drugim analizama te podacima o eventualno izvršenim tehnološkim ispitivanjima;

- podatke o količini izvađene mineralne sirovine upotrebljene za tehnološke
probe i utvrđivanja uvjeta eksploatacije;

- količinu pronađenih rezervi mineralne sirovine po klasama i kategorijama;

- prikaz ukupno utrošenih financijskih sredstava;

- zaključak iz kojeg su vidljive dalje namjere i postupci u svezi s
izvršenim istražnim radovima.

Članak 22.

Prihvaćena dokumentacija, po komisiji za utvrđivanje rezervi mineralnih
sirovina, evidentira se i smatra završnim izvješćem iz članka 19 ovoga
pravilnika.

IV. ZAVRŠNE ODREDBE

Članak 23.

Općinski organ uprave nadležan za poslove rudarstva dužan je primjerak
rješenja kojim je odobrio istraživanje mineralnih sirovina iz članka 3.
točke 4. samostalnom poduzetniku i mineralnih sirovina iz članka 3. točke
7. Zakona o rudarstvu, dostaviti Ministarstvu energetike i industrije.

Članak 24.

Ovaj pravilnik stupa na snagu osmoga dana od dana objave u "Narodnim
novinama".

Klasa: 310-01/91-03/33

Urbroj: 526-01-91-02

Zagreb, 2. srpnja 1991.

Ministar energetike i industrije

**prof. dr. Božo Udovičić, dipl. ing., v. r.**

Pravilnik, NN 34/1991-966
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)